an seasamh ón gComhairle i dtaca le glacadh rialacháin ó Pharlaimint na hEorpa agus ón gComhairle lena mbunaítear Clár don Chomhshaol agus do Ghníomhú ar son na hAeráide (LIFE) agus lena n‑aisghairtear Rialachán (AE) Uimh. 1293/2013

2018/0209 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le glacadh rialacháin ó Pharlaimint na hEorpa agus ón gComhairle lena mbunaítear Clár don Chomhshaol agus do Ghníomhú ar son na hAeráide (LIFE) agus lena n‑aisghairtear Rialachán (AE) Uimh. 1293/2013

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2018) 385 final – 2018/0209 COD): 18 Meitheamh 2018 Dáta na tuairime ó Choiste Eacnamaíoch agus Sóisialta na hEorpa: 17 Deireadh Fómhair 2018 Dáta na tuairime ó Choiste na Réigiún: 9 Deireadh Fómhair 2018 Dáta an tseasaimh ó Pharlaimint na hEorpa, an chéad léamh: 17 Aibreán 2019 An dáta a glacadh an seasamh ón gComhairle: 16 Márta 2021

2.Cuspóir an togra ón gCoimisiún

Ba é cuspóir uileghabhálach an togra tacú leis an aistriú chuig geilleagar atá nua‑aimseartha, glan agus níos ciorclaí trína áirithiú go leanfar leis an gClár LIFE tar éis 2020.

Is é an clár LIFE an t‑aon chiste de chuid an Aontais atá tiomnaithe ina iomláine do chuspóirí a bhaineann leis an gcomhshaol agus leis an aeráid. De bhrí nach bhfuil ach buiséad measartha beag ag an gclár, tá sé spriocdhírithe, sa chéad chás de, ar bhearna idir cláir an Aontais lena dtugtar tacaíocht do thaighde agus nuálaíocht, lena n‑áirítear a ngníomhaíochtaí taisealbhaidh, agus, sa dara cás de, cláir an Aontais lena maoinítear úsáid mhórscála. Leis an gclár, mar sin, rannchuidítear leis an mbearna idir forbairt eolais nua agus cur chun feidhme an eolais sin a dhúnadh.

Tháinig an togra as toradh na meastóireachta meántéarma ar an gclár LIFE agus as na gníomhaíochtaí comhairliúcháin gaolmhara.

Bhí an togra bunaithe den chuid is mó ar an rialachán atá ann faoi láthair, le méadú ar an méid agus ar an raon feidhme chun glacadh leis an aistriú chuig fuinneamh glan, a chistítear faoi láthair faoi Fís 2020. Murab ionann agus an Rialachán LIFE atá ann faoi láthair, ní raibh aon fhoráil mhionsonraithe sa togra maidir le módúlachtaí cur chun feidhme agus ní raibh ann ach sainmhínithe i dtaca leis na cuspóirí níos leithne agus cineálacha tionscadal.

3.Tráchtanna maidir leis an seasamh ón gComhairle

Léirítear leis an seasamh ón gComhairle an comhaontú ar thángthas air i gcruinnithe tríthaobhacha. Cuimsítear leis na forálacha cothrománacha a sainíodh faoi chuimsiú na caibidlíochta maidir leis an gCreat Airgeadais Ilbhliantúil (CAI).

I gcomparáid leis an seasamh ó Pharlaimint na hEorpa ar an gcéad léamh, áirítear na príomh-mhodhnuithe seo a leanas sa seasamh ón gComhairle:

–deireadh a chur le tréimhse neamhtheoranta an chláir;

–cur i bhfeidhm cúlghabhálach an Rialacháin a mholadh amhail ón 1 Eanáir 2021, chun folús dlíthiúil a sheachaint sula nglacfar é;

–an sprioc aeráide clár-shonrach agus an tagairt d’uaillmhian na bithéagsúlachta a chur leis;

–an t‑imchlúdach buiséid a laghdú, i gcomhréir leis an méid atá beartaithe sa chéad togra ón gCoimisiún;

–an togra ón gCoimisiún maidir le cistiú carnach agus cistiú malartach a bheachtú chun cur i bhfeidhm rianúil an tséala barr feabhais a cheadú;

–teorainn a chur leis an tacaíocht a thugtar do chomhaontuithe idirnáisiúnta chun comhdhálacha iltaobhacha a reáchtáil;